
На основу члана 138. став 1. Устава Републике Србије („Службени гласник РС“, бр. 98/2006) и чланова 1. став 1. и 31. став 1. и 2. Закона о Заштитнику грађана („Службени гласник РС“, бр. 79/2005 и 54/2007), у поступку утврђивања законитости и правилности рада Општинске управе Општине Алексинац, Одељења за утврђивање, наплату и контролу јавних прихода, покренутом по притужби М. Д. из Алексинца, ул. … Заштитник грађана

У Т В Р Ђ У Ј Е

Општинска управа Општине Алексинац, Одељење за утврђивање, наплату и контролу јавних прихода учинило је недостатак у раду због тога што није у форми пореског управног акта одлучило о захтеву за отпис камате М. Д. од 29. 12. 2014. године, чиме је повредило Уставом гарантовано право притужиоца на једнаку заштиту права и на правно средство.
На основу утврђеног недостатка у раду, Заштитник грађана упућује следеће
П Р Е П О Р У К Е
I
Општинска управа Општине Алексинац, Одељење за утврђивање, наплату и контролу јавних прихода ће без одлагања, одговарајућим пореским управним актом (решењем или закључком) одлучити о захтеву за отпис камате М. Д. од 29. 12. 2014. године, а притужиоца ће поучити о правном средству које му стоји на располагању за евентуално побијање поменуте одлуке.

II
Општинска управа Општине Алексинац, Одељење за утврђивање, наплату и контролу јавних прихода ће у будућем раду поднеске грађана квалификовати према њиховој садржини, а када утврди да се поднеском тражи признавање одређеног права или смањење обавеза, такав поднесак ће третирати као захтев и о њему, применом мера и активности из своје надлежности, одлучити у законом прописаној форми.

Р а з л о з и:

Заштитнику грађана притужбом се обратио М. Д. из Алексинца, изражавајући незадовољство због тога што Општинска управа Општине Алексинац није одлучила о његовом захтеву за отпис камате у законом предвиђеној форми. Указао је да је Локалној пореској администрацији Општине Алексинац 29. 12. 2014. године предао поднесак који је насловио као „захтев за отпис камате“, којим је тражио да се његовој радњи изврши отпис камате по основу истицања фирме на комуналном простору, у складу са Законом о условном отпису камата и мировању пореског друга
 и одлуком Општине Алексинац о условном отпису камата и мировању пореског дуга по основу локалних изворних прихода.
Општинска управа Општине Алексинац, Одељење за утврђивање, наплату и контролу јавних прихода, одговорило је притужиоцу дописом III/06-434-27/2014 од 05. 01. 2015. године, којим га је обавестило да има неизмирених дуговања на име накнаде за заштиту и унапређење животне средине, комуналне таксе за истицање фирме на пословном простору и накнаде за коришћење грађевинског земљишта, која су доспела за плаћање, због чега је изашао из режима мировања, односно репрограма дана 06. 08. 2013. године.  

Актом 67-2297/14 од 16. 03. 2015. године Заштитник грађана је покренуо поступак контроле рада Општинске управе Општине Алексинац, имајући у виду да је притужилац документовао да је поднео захтев којим је тражио да му се изврши отпис камате, те да му је орган то право оспорио, при чему свој став о основаности захтева није изнео у законом прописаној форми, нити је притужиоца поучио о могућности да га оспорава одговарајућим правним средством. Заштитник грађана је, стога, оценио да наводи притужбе пружају довољан основ за покретање поступка контроле, у смислу члана 25. став 5. Закона о Заштитнику грађана
, па је од Општинске управе Општине Алексинац затражио изјашњење о основаности притужбе.
Општинска управа Општине Алексинац, Одељење за утврђивање, наплату и контролу јавних прихода, доставило је Заштитнику грађана изјашњење III/06-07-19/2014 од 20. 03. 2015. године, којим је оспорило основаност притужбе, указујући да је поводом захтева од 29. 12. 2014. године притужиоцу упућено обавештење III/06-434-27/2014 од 05. 01. 2015. године. 

Оцењујући да примљено изјашњење не садржи конкретне разлоге због којих о захтеву притужиоца није одлучено у форми пореског управног акта, Заштитник грађана је актом 67-2297/14 од 02. 04. 2015. године затражио изричит одговор на ово питање од локалног пореског органа.

Општинска управа Општине Алексинац, Одељење за утврђивање, наплату и контролу јавних прихода, доставило је Заштитнику грађана додатно изјашњење III/06-07-19/2014 од 21. 04. 2015. године, које садржи детаљно излагање одредаба Закона о условном отпису камата и мировању пореског дуга. Имајући у виду да одредбе поменутог закона нису од значаја за поступак контроле Заштитника грађана, то се на овом месту детаљније не износе. Локални порески орган је констатовао и следеће: „Како порески обвезник М. Д. није испунио услове предвиђене Законом о условном отпису камата и мировању пореског дуга, његов захтев смо третирали као питање постављено овом одељењу“, позивајући се, при том, на члан 24. став 2. Закона о пореском поступку и пореској администрацији, којим је „предвиђено да порески обвезник у писменом облику добије одговор на питање које је у таквом облику поставио Пореској управи, а тиче се његове пореске ситуације“
.  
* * *

Чланом 3. став 1. Устава Републике Србије
 владавина права одређена је као неотуђива претпоставка Устава, која почива на неотуђивим људским правима. Чланом 36. Устава зајемчена је једнака заштита права пред судовима и другим државним органима, имаоцима јавних овлашћења и органима аутономне покрајине и јединица локалне самоуправе (став 1.), при чему је прописано да свако има право на жалбу или друго правно средство против одлуке којом се одлучује о његовом праву, обавези или на закону заснованом интересу (став 2.)

Чланом 115. став 2. Закона о општем управном поступку
 (ЗУП) прописано је да ће орган, уколико поводом стављеног захтева странке нађе да нема услова за покретање поступка, донети закључак о одбацивању захтева странке, при чему је против тог закључка дозвољена посебна жалба. Чланом 208. став 1. ЗУП-а прописано је да кад се поступак покреће поводом захтева странке, односно по службеној дужности ако је то у интересу странке, а пре доношења решења није потребно спроводити посебан испитни поступак, нити постоје други разлози због којих се не може донети решење без одлагања (решавање претходног питања и др.), орган је дужан да донесе решење и достави га странци што пре, а најдоцније у року од једног месеца од дана предаје уредног захтева, односно од дана покретања поступка по службеној дужности, ако посебним законом није одређен краћи рок. У осталим случајевима, кад се поступак покреће поводом захтева странке, односно по службеној дужности, ако је то у интересу странке, орган је дужан да донесе решење и достави га странци најдоцније у року од два месеца, ако посебним законом није одређен краћи рок.
Чланом 2.а став 1. Закона о пореском поступку и пореској администрацији
 (ЗПППА) прописано је да се овај закон примењује и на изворне јавне приходе јединица локалне самоуправе које те јединице утврђују, наплаћују и контролишу у јавноправном односу, као и на споредна пореска давања по тим основама. Чланом 3. став 2. ЗПППА прописано је да се, ако овим законом није друкчије прописано, порески поступак спроводи по начелима и у складу са одредбама закона којим се уређује општи управни поступак. Чланом 33. став 3. ЗПППА прописано је да ће Пореска управа, уколико по захтеву странке утврди да нема услова за покретање пореског поступка, у складу са законом донети о томе закључак против кога је жалба допуштена. Чланом 34. став 2, 3. и 4. ЗПППА прописано је да су порески управни акти, којим Пореска управа решава о појединим правима и обавезама пореског дужника из порескоправног односа, пореско решење и закључак. Против пореског решења донетог у првостепеном поступку допуштена је жалба. Против закључка допуштена је жалба, ако овим законом није друкчије прописано.
* * *

Након спроведеног поступка контроле, Заштитник грађана констатује да Општинска управа Општине Алексинац није у законском прописаној форми одлучила о захтеву М. Д. за отпис камате од 29. 12. 2014. године, чиме је повредило Уставом гарантовано право притужиоца на једнаку заштиту права и на правно средство.

Заштитник грађана не прихвата ставове које је локални порески орган Општине Алексинац изнео у својим изјашњењима, налазећи да нису ни чињенично, ни право утемељени. 

Чланом 113. Закона о општем управном поступку прописано је да управни поступак покреће надлежни орган, по службеној дужности или поводом захтева странке. Готово истоветну одредбу садржи и члан 33. став 1. Закона о пореском поступку и пореској администрацији. Притужилац је захтев поднео 29. 12. 2014. године, при чему до тренутка упућивања ове препоруке о његовом захтеву није одлучено на било који од законом предвиђених начина. 

Уколико Општинска управа Општине Алексинац сматра да притужилац не може бити странка у поступку (чланови 40. – 42. ЗУП-а), да није активно легитимисана да захтева да се поступак покрене (члан 39. ЗУП-а), да није реч о управној ствари (члан 1. ЗУП-а), или да није надлежна да о захтеву одлучи (члан 24. ЗУП-а), стоји јој на располагању могућност да такав захтев одбаци закључком, а притужиоца поучи о могућности да закључак побија жалбом (члан 115. став 2. ЗУП-а; члан 33. став 3. ЗПППА). 

Уколико Општинска управа Општине Алексинац, пак, сматра да притужиочев захтев не налази утемељење у важећим материјалним прописима, стоји му на располагању могућност да га одбије решењем, а притужиоца поучи о могућности да решење побија жалбом (члан 213. став 1. ЗУП-а; члан 34. став 3. ЗПППА).

Једини начин на који Општинска управа Општине Алексинац у наведеној ситуацији не сме да поступи је да се стави у улогу прве и последње инстанце која захтев разматра, ускраћујући притужиоцу уставно и законско право да још један државни орган у поступку по жалби преиспита став органа управе којим је оспорено одређено право. Из садржине дописа III/06-07-19/2014 од 20. 03. 2015. године и III/06-07-19/2014 од 21. 04. 2015. године закључује се да је локални порески орган de facto одбио притужиочев захтев за отпис камате, при чему је врло јасно и одређено указао да услови за то нису испуњени, поткрепљујући свој став позивањем на релевантне прописе. Недостатак у раду локалног пореског органа састоји се у томе што свој став није уобличио у законом прописаној форми, већ га је притужиоцу саопштио у виду дописа слободне садржине, не пружајући му, при том, упутство о правном средству.
Позивање Општинске управе Општине Алексинац на члан 24. став 1. тачка 2) Закона о пореском поступку и пореској администрацији, односно истицање да је притужиочев захтев за отпис камате квалификован као захтев за достављање информације о пореској ситуацији, не може се прихватити. Увидом у садржину притужиочевог захтева евидентно је да он од локалног пореског органа не тражи обавештење, већ инсистира на томе да се изврши отпис камате, при чему се истовремено позива на читав низ законских и подзаконских прописа за које сматра да његов захтев чине основаним. Увидом у допис III/06-434-27/2014 од 05. 01. 2015. године закључује се да локални порески орган износи чињеничне и правне аргументе који говоре у прилог томе да је притужилац изашао из репрограма, због чега је његов захтев за отпис камате неоснован. Другим речима, о основаности захтева орган управе одбија да одлучи у законом прописаној форми, већ уместо тога своју одлуку саопштава на начин којим странку фактички онемогућава да користи правну заштиту. 

Заштитник грађана нарочито указује на неприхватљивост става да је притужиочев захтев третиран као „питање“ због тога што „није испунио услове предвиђене Законом о условном отпису камата и мировању пореског дуга“. Одлучивање у форми пореског управног акта значајније је у ситуацији када орган сматра да је захтев неоснован, него када сматра да је захтев основан, пошто основан захтев усваја, а подносилац након тога нема правног интереса да донето решење оспорава. Са аспекта правне сигурности и законитости у вршењу управне делатности далеко је важније да се у одговарајућој форми одлучи управо онда када орган управе сматра да нема основа да се странци призна право које тражи. 
Изјашњење Општинске управе Општине Алексинац доводи до закључка који је у извесном смислу парадоксалан: када су услови за усвајање захтева за отпис камате испуњени - треба одлучити решењем, а када поменути услови нису испуњени - странци треба упутити обавештење. 
Позитивни прописи и начела добре управе захтевају од органа који врше јавна овлашћења да поступају по захтевима грађана - да их у складу са законом одбаце, или да их усвоје или одбију, и то у најкраћем могућем року. Стандард добре управе не дозвољава нечињење и пасивност, већ тражи активан, ангажован став органа управе према обављању послова из свог делокруга и законито вршење тих послова ради остваривања циља због кога су органу дата јавна овлашћења. Стандард добре управе, такође, не дозвољава органима управе да се ставе у улогу искључивог арбитра о правима и обавезама грађана, нити да им ускрате могућност преиспитивања одлука у жалбеном поступку и/или управном спору.

Имајући у виду да Заштитник грађана, на основу примљених притужби грађана, има сазнања да Општинска управа Општине Алексинац није усамљена у таквом поступању, које карактерише то да се по слободној оцени и у неодговарајућој форми закључује да у одређеној правној ствари нема места доношењу пореског управног акта, чиме се фактички изражава негативна одлука о захтеву странке, Заштитник грађана сматра упутним да укаже и на следеће:

Уставни суд у образложењу своје одлуке Уж. бр. 1182/2009 од 24. 11. 2011. године
, донете у поступку по уставној жалби, констатује да се „постојање на закону заснованог интереса оцењује полазећи од материјалноправног прописа, а да је додатни услов за тужилачку легитимацију
 субјективна оцена лица које подноси тужбу да му је повређено неко право или правни интерес. Из тога следи да је задатак надлежног суда (у овом случају – органа управе – примедба Заштитника грађана) да оцени да ли је таква повреда заиста учињена, а да се тужба
 може одбацити због недостатка активне легитимације само у случају да је на први поглед јасно да се управним актом или његовим недоношењем не дира у право тужиоца
 или у његов на закону засновани интерес …“ 

У одлуци Европског суда за људска права у предмету „Величковић против Србије“, по представци 36158/10
, Суд подсећа да „члан 6. Закона о управним споровима прописује да се управни спор може покренути само против „управног акта“, који је акт/одлука донета од стране државног органа при одређивању права и обавеза појединца у вези са управном ствари. Иако би, у начелу, управни акт требало донети као формално решење, изгледа да би се на сваки „акт“ који је „одлучујућег карактера“ и кога доноси управни орган, пошто постане правоснажан, могло жалити путем управног спора (видети став 27. и 34. у тексту). Исто тако, постоји судска пракса у смислу да се обавештење, као што је оно послато подноситељки представке у конкретном случају, може сматрати управним актом у зависности од тога да ли представља одлуку која утиче на права или обавезе (видети став 32. и 33. у тексту).“

Став 32. поменуте одлуке Европског суда за људска права упућује на нашу ранију судску праксу, тј. на одлуку Врховног суда Србије, Увп. 202/77 од 16. 11. 1978. године, којом је изражен став да се „обавештење, без обзира на његову формалну недовољност, сматра „управним актом“ у контексту остваривања судске заштите ако представља одлуку која утиче на права и обавезе странке“.

Цитирана пракса домаћег и међународног суда указује да притужиоцу, и поред „одлучивања органа управе у форми обавештења“, стоји на располагању могућност да другостепеном органу поднесе жалбу. Међутим, Заштитник грађана сматра нужним да Општинска управа Општине Алексинац, с обзиром на протек времена од пријема захтева, своје поступање коначно уведе у оквире пореског управног поступка, и истовремено избегне активирање механизама који за циљ имају заштиту од ћутања администрације.  
Имајући у виду констатовани недостатак у раду, Заштитник грађана, на основу члана 31. став 2. Закона о Заштитнику грађана, упућује препоруку Општинској управи Општине Алексинац, Одељењу за утврђивање, наплату и контролу јавних прихода да без одлагања, решењем или закључком, одлучи о захтеву М. Д. за отпис камате од 29. 12. 2014. године, а притужиоца поучи о правном средству које му стоји на располагању за евентуално побијање поменуте одлуке. 
Такође је потребно да Општинска управа Општине Алексинац, Одељење за утврђивање, наплату и контролу јавних прихода у будућем раду поднеске грађана квалификује према њиховој садржини, а када утврди да се поднеском тражи признавање одређеног права или смањење обавеза, да такав поднесак третира као захтев и о њему одлучи у законом прописаној форми. Не може се прихватити пракса органа управе да кроз привид остваривања комуникације са грађанима одлучује о њиховим захтевима у форми дописа или обавештења. Такво поступање не само да доводи до повреде Уставом гарантованог права на једнаку заштиту права и правно средство, већ изазива правну несигурност и узрокује активирање механизама који за циљ имају заштиту од ћутања администрације.  

Општинска управа Општине Алексинац, Одељење за утврђивање, наплату и контролу јавних прихода ће о поступању по препоруци обавестити Заштитника грађана, у року од 60 дана од дана пријема препоруке, уз достављање документације на основу које се са сигурношћу може утврдити да је по препоруци поступљено.

	ЗАМЕНИК ЗАШТИТНИКА ГРАЂАНА

	

	Роберт Сепи


	      Доставити:

· Општинској управи Општине Алексинац,
· копију Регионалном одељењу Пореске управе за другостепени поступак у Нишу, ради информације,
· копију прутужиоцу.


� „Службени гласник РС“, бр. 119/2012.


� „Изузетно, Заштитник грађана може покренути поступак и пре него што су исцрпљена сва правна средства, ако би подносиоцу притужбе била нанета ненадокнадива штета или ако се притужба односи на повреду принципа добре управе, посебно некоректан однос органа управе према подносиоцу притужбе, неблаговремен рад или друга кршења правила етичког понашања запослених у органима управе“ – члан 25. став 5. Закона о Заштитнику грађана.


� Локални порески орган се, највероватније грешком, позвао на члан 24. став 2. Закона о пореском поступку и пореској администрацији, који се односи на остваривање судске заштите у случају повреде права, уместо на члан 24. став 1. тачка 2) поменутог закона, који говори о праву пореског обвезника да добије писани одговор на питање које је у таквом облику поставио пореском органу, а тиче се његове пореске ситуације.


� „Службени гласник РС“, број 98/2006.


� „Службени лист СРЈ“, бр. 33/1997 и 31/2001; „Службени гласник РС“, бр. 30/2010.


� „Службени гласник РС“, бр. 80/2002, 84/2002, 23/2003, 70/2003, 55/2004, 61/2005, 85/2005, 62/2006, 63/2006, 61/2007, 20/2009, 72/2009, 53/2010, 101/2011, 2/2012, 93/2012, 47/2013, 108/2013, 68/2014 и 105/2014.


� Одлука је објављена у „Службеном гласнику РС“, бр. 100/2011.


� У овом случају – страначку легитимацију. Одлука Уставног суда Уж. бр. 1182/2009 од 24. 11. 2011. године тиче се управне области у којој је искључена могућност подношења жалбе, већ се против првостепеног решења непосредно покреће управни спор. Правни резони које је Уставни суд изнео, међутим, у потпуности се могу применити и на притужиочев случај.


� У овом случају – захтев. 


� У овом случају – подносиоца захтева.


� Одлука је објављена у „Службеном гласнику РС“, бр. 114/2013.

